《次韵葛鲁卿送示近作一通二首 其二》
宋代·沈与求

君侯胸次多筹策，岁晚翻为江海客。小隐方营一把茅，幽寻定费几两屐。

公心落月印寒潭，出济巨川归筑岩。追还正始游戏事，聊为风骚作指南。

我有幽忧如酒癖，起诵君诗春寂历。天公下取气凌云，神物护持光满室。

老矣怀归葑上村，倚公佳句谱桐孙。须公拯危纾旰食，快写车攻刊乐石。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。